Newsbook .td_uid_2_609ecfe065dff_rand.td-a-rec-img{text-align:left}.td_uid_2_609ecfe065dff_rand.td-a-rec-img img{margin:0 auto 0 0} F'dawn l-aħħar jiem l-Onor. Marlene Farrugia rnexxielha terġa' tisraq ix-xena lokali, billi fil-Parlament poġġiet għad-diskussjoni d-dekriminalizzazzjoni tal-abort. Kienet mossa mhux mistennija li għal darba oħra reġgħet qajmet ħafna dibattitu. Mill-mod kif jimxu l-proċeduri parlamentari hemm ċans qawwi li dan l-abbozz ta' liġi qatt ma jiġi diskuss fil-Parlament għaliex la l-Gvern u lanqas l-Oppożizzjoni ma jkunu disposti jagħtu ħin minn tagħhom għal dan il-għan. B'elezzjoni wara l-bieb, mill-mument li jxolji l-Parlament kull pendenza quddiem il-Parlament taqa' u tkun trid terġa' ssir mill-ġdid quddiem il-Parlament il-ġdid. Parlament ġdid aktarx li mhux se jkun fih lil Marlene Farrugia u għalhekk iċ-ċansijiet huma illi din il-proposta dwar l-abort tmut fuq ruħ ommha. Dan kollu, Marlene Farrugia kienet tafu ben tajjeb, iżda xorta ħasset illi kellha tippreżentah. Fl-opinjoni tiegħi Farrugia ppruvat tirkeb fuq il-karru tal-opportuniżmu sabiex tagħmel ftit ħoss u turi lill-Maltin li hi għadha hemm. Dan qed ngħidu fid-dawl ta' post fuq Facebook li kienet tefgħet hi stess xi snin ilu fejn iddikjarat illi hi favur il-ħajja u li hi kontra dak kollu li jeqred il-ħajja, kemm fil-ġuf kif ukoll wara. Għalhekk x'wassal lil Marlene Farrugia sabiex tbiddel fehemta fuq suġġett tant jaħraq u li ma tantx jippermetti u-turns, jibqa' misteru kbir , u bilfors iwassalni nikkonkludi li xi mkien hemm xi ħaġa li xejn mhi loġika. Personalment jien kontra l-abort bil-qawwa, u nemmen illi l-maġġoranza assoluta tal-Maltin hija kontra t-terminazzjoni tal-ħajja fil-ġuf. Dan għandu jkun ta' unur għalina l-Maltin u xejn m'għandu jħammrilna wiċċna għax aħna l-uniku pajjiż fl-Ewropa li nipprojbixxu l-abort f'kull ċirkostanza. Minn dan il-lat kif jgħid l-Inġliż, we have to stand up to be counted. Nifhem illi hemm individwi u gruppi fil-minoranza li jappoġġjaw l-abort u li dawn jagħmlu ħafna ħoss. Iżda meta taqa' siġra waħda għalkemm tagħmel ħoss kbir ma jfissirx li jkun waqa' l-bosk kollu. U għalhekk il-politiċi Maltin għandhom jaraw fejn qed iħabbat il-polz tal-maġġoranza assoluta tal-Maltin u jieqfu hemm. Il-Partit Nazzjonalista diġà ħareġ stqarrija li hu kontra l-abort. Minn naħa tiegħu l-Partit Laburista ma ħareġ l-ebda stqarrija simili, iżda wieħed lanqas irid jinsa dak li qal il-Prim Ministru, meta qal li jekk l-eks Prim Ministru Joseph Muscat se jkun qed jippromwovi l-abort se jsib lilu jimbotta kontrieh. Li ddispjaċieni hu li kien hemm min prova jieħu vantaġġ politiku anke minn din l-avventura ta' Marlene Farrugia. Fuq il-mezzi soċjali rajt diversi posts minn kunsilliera, kandidati jew esponenti tal-PN li qishom b'xi mod iridu jatribwixxu dak li għamlet Marlene Farrugia lill-Partit Laburista. Professjonist partikolari li għadu kemm ġie approvat mill-PN biex jikkontesta fuq żewġ distretti, faqa' l-mezzi soċjali b'kummenti u 'osservazzjonijiet' simili, fejn qisu qed jimplika li kien il-PL li ġiegħel lil Marlene Farrugia tagħmel dak li għamlet. Similarment kunsillier Għawdxi. Kummenti bħal dawn intiżi biex iferrħu lil xi erba' min-nies ma għandhomx ikunu, għaliex fil-verità ma jaħdmux, u ma' min hu intelliġenti jaħdmu bil-kontra. Fl-opinjoni tiegħi din il-proposta ta' Marlene Farrugia sabiex jiġi dekriminalizzat l-abort, m'għandhiex tiġi mogħtija kreditu , għaliex hija kompletament barra minn lokha, u mhux imsejsa fuq konsiderazzjonijiet relevanti. Jekk xi darba din il-liġi tasal għal vot, il-Parlamentari Maltin għandhom ikunu strumentali biex juru li l-poplu Malti kien u għadu kontra dan id-delitt. .td_uid_3_609ecfe066011_rand.td-a-rec-img{text-align:left}.td_uid_3_609ecfe066011_rand.td-a-rec-img img{margin:0 auto 0 0}